《挽夏太常仲昭二首 其一》
明代·刘珏

同官十载住京师，一片高情我独知。箫管隔云春宴处，佩环摇月早朝时。

墨翻东绢千竿竹，灯淡西窗数局棋。谁道归田犹有乐，胜游常醉习家池。

作者简介：（1410—1472）苏州府长洲人，字廷美，号完庵。宣德中，苏州知府况钟举为吏，不就，得补生员。正统三年中举人，授刑部主事，迁山西按察司佥事，年五十弃官归。博学工诗，擅行草，长山水，精于鉴赏，富于收藏。有《完庵集》。